เป็นเรื่องน่าประหลาดใจที่กว่าจะได้ชิมร้านนี้ผมต้องใช้เวลาอยู่นาน เพราะตั้งแต่รู้ว่าร้านอาหารตามสั่งร้านนี้มีวัตถุดิบทึ่น่าสนใจ ผมต้องมาถึง3ครั้งกว่าจะได้นั่งกิน เพราะอะไร? เพราะว่าผมต้องทำงานจึงมีเวลาค่อนข้างน้อย อาศัยช่วงเช้าๆ เข้ามาตามเซาะหา ครั้งแรกผมเจอร้านแต่ไม่กล้าเข้า เพราะไม่มั่นใจว่าใช่หรือไม่ ดูยังไงๆก็ไม่เหมือนร้านข้าว ครั้งที่2ผมแวะเข้ามา ไม่ดูตาม้าตาเรือ ปรากฏว่าติดเทศกาลกินเจ ร้านขายเจ ผมจึงต้องถอยอีกครั้ง จนครั้งที่3นั้นแหล่ะครับ ถึงได้เข้ามานั่ง

ต้องบอกว่าป้าอ่อน แม่ค้า บุคลิกค่อนข้างโผงผาง ลุยๆ  สไตล์ลูกทุ่งๆ ผมยืนงง เพราะไม่รู้จะสั่งอะไร แกจัดแจงเปิดตู้แช่ว่ามีเนื้อโน่นนะนี่นะ แล้วแต่จะสั่ง และเท่าที่จำได้ของสดแกมี หมูหมัก เนื้อปลากะพง ปลาเก๋า เนื้อปู กุ้ง หมึก ฯลฯ ส่วนผักต่างๆเท่าที่สังเกตุดู ผมว่าแกก็แทบจะมีทุกอย่าง ดังนั้นถึงไม่มีเมนู ก็อย่าพึ่งตระหนก มันก็ขึ้นอยู่กะลูกค้านั้นแหล่ะว่าอยากจะกินอะไร ป้าเขาจัดให้ได้

เมนูที่ผมเลือก ผมเลือก เนื้อปูผัดผงกระหรี่ราดข้าวครับ ป้าอ่อนใช้เวลาผัดไม่นานก็พร้อมเสริ์ฟ ผมพบว่าเนื้อปูที่ให้มานั้นเยอะมากพอสมควร เป็นเนื้อช่วงแขนปูก่อนถึงก้าม ถูกใจผมมาก เพราะผมชอบเนื้อบริเวณนี้อยู่แล้ว เนื้อเยอะ หวาน กินง่าย สำหรับรสชาติ ส่วนตัวผมว่าผ่านนะ ผัดมาปรุงรสได้ดี แต่ใส่ผงกระหรี่น้อยไปนิด ถ้าได้อีกหน่อยจะเพอร์เฟ็กซ์มาก รวมๆถือว่าผ่าน สนนราคา 100บาท ถามว่าแพงมัย? ถ้ากินร้านตามสั่งทั่วไปถือว่าราคาแรงน่าตกใจ แต่ถ้าดูจากปริมาณเนื้อๆเน้น ผมว่ารับได้นะ 

วันที่2ผมยังกลับมากินซ้ำ เลือกสั่งเมนูธรรมดา อย่างหมูหมักทอดกระเทียมพริกไทย+ไข่ดาว พบว่ารสชาติอร่อยไม่แพ้ครั้งแรก ปริมาณเนื้อหมูหมักเต็มจาน หอมกรุ่นด้วยซอส และกระเทียมเจียว สนนราคา50บาท ไม่รวมไข่ดาว ไข่ดาวป้าอ่อนคิด 10 บาท รสชาติผ่านครับจานนี้ 

วันที่3 ผมเปลี่ยนแนวเป็นพวกน้ำๆบ้าง สั่งเป็นต้มยำปลากะพง ผมถามป้าอ่อนว่า แกถนัดแบบไหน น้ำข้นหรือน้ำใส แกตอบผมว่าแล้วแต่คนชอบ แต่ป้าอ่อนบอกผมว่าถ้าสั่งน้ำข้น สูตรของป้าอ่อนไม่ใส่นมสดนะ เป็นเพียงน้ำพริกเผาใส่เพิ่มเท่านั้น จานนี้รสชาติเปรี้ยวนำ รสชาติกำลังดี ติดอยู่ตรงที่ว่า ถ้าสั่งเป็นน้ำข้นอ่ะ ยังไงๆผมก็ว่ามันขาดนมสด ทำให้อาหารเมนูนี้รสชาติด้อยไปไม่ถึงแก่นแท้ที่ควรจะเป็นเลยนะ ส่วนปริมาณเนื้อปลากะพงนั้นคุ้มค่าคุ้มราคามากชามละ100 เนื้อปลามาเป็นก้อนเบย ชิ้นโต สดใช้ได้ บวกลบคูณหารแล้วผมก็ยังให้ผ่านนะ 

สรุปว่า ทำไมผมถึงไปกินติดๆกัน3วัน เพราะผมไปคนเดียว และปริมาณที่ให้มันเยอะจนผมไม่สามารถเบิ้ลเมนูอื่นๆได้ครับ วันแรกสั่งเมนูปู (ต้องลองเมนูของเด็ดในร้าน) วันที่2สั่งหมูกระเทียม (ต้องลองเมนูธรรมดาที่สุดของร้าน) วันที่3สั่งต้มยำ (นอกจากผัด เมนูน้ำ รสชาติเป็นเช่นไร) รวมๆแล้ว ร้านป้าอ่อนทำกับข้าวอร่อยนะครับโดยเฉพาะเมนูประเภทผัด ถ้าต้มยำให้สั่งน้ำใสดีกว่า วัตถุดิบดี ราคาดูเหมือนแรง แต่เทียบปริมาณแล้ว ผมว่ารับได้นะ เนื้อๆทั้งนั้นเลยครับ 

ปล. ร้านอยู่ลึกลับสักหน่อย แต่คุ้มค่ากับการมาชิมอ่ะ